Document ID: /roh_data/filtered/fineweb-2-filterrobots_roh.jsonl.gz/54426

Sin il pli tard dapi che Donald Trump è daventà president dals Stadis Unids u dapi ch'il Brexit è daventà realitad vegnan retschertgas messas pulit en dumonda. E quai uss er en Frantscha.
Anc mai èsi stà uschè stretg
Las retschertgas mussan numnadamein ina cursa fetg stretga tranter ils trais top candidats Emmanuel Macron, Marine Le Pen e François Fillon. Il candidat liber, la candidata dal Front National ed il candidat dals republicans. Els trais han tuts tranter 20% e 25% da las vuschs. Qua po quai senz'auter anc dar surpraisas manegia Charles Liebherr il correspondent dad SRF en Frantscha.
Franzos na san betg tgi eleger
Sper quai sajan ils candidats tuts novs ed i na dettia nagin cler favurit e perquai na sappi bunamain in terz dals Franzos anc betg tgi ch'els vulan eleger. Tuttina, er sch'i è fetg malsegir, i dat ina tendenza: Emmanuel Macron e Marine Le Pen gudagnan l'emprim scrutini. Il segund scrutini vess, tenor retschertga lura Emmanuel Macron da gudagnar, uschia ch'el daventass il nov president da la «grande nation». Dentant eba, las retschertgas èn da giudair cun precauziun, surpresas poi adina dar.
RR actualitad 07:00